LIETUVOS RESPUBLIKOS SVEIKATOS APSAUGOS MINISTRAS

ĮSAKYMAS

DĖL SUAUGUSIŲJŲ IŠMATŲ MIKROBIOTOS TRANSPLANTACIJOS PASLAUGOS TEIKIMO IR APMOKĖJIMO PRIVALOMOJO SVEIKATOS DRAUDIMO FONDO BIUDŽETO LĖŠOMIS TVARKOS APRAŠO patvirtinimo

2024 m. sausio 31 d. Nr. V-143

Vilnius

Vadovaudamasis Lietuvos Respublikos sveikatos priežiūros įstaigų įstatymo 9 straipsnio 1 dalies 3 punktu:

1. T v i r t i n u Suaugusiųjų išmatų mikrobiotos transplantacijos paslaugos teikimo ir apmokėjimo Privalomojo sveikatos draudimo fondo biudžeto lėšomis tvarkos aprašą (pridedama).

2. N u s t a t a u, kad šis įsakymas įsigalioja 2024 m. gegužės 1 d.

Sveikatos apsaugos ministras	Arūnas Dulkys

PATVIRTINTA

Lietuvos Respublikos sveikatos apsaugos

ministro 2024 m. sausio 31 d.

įsakymu Nr. V-143

SUAUGUSIŲJŲ IŠMATŲ MIKROBIOTOS TRANSPLANTACIJOS PASLAUGOS TEIKIMO IR APMOKĖJIMO PRIVALOMOJO SVEIKATOS DRAUDIMO FONDO BIUDŽETO LĖŠOMIS TVARKOS APRAŠAS

I SKYRIUS

BENDROSIOS NUOSTATOS

1. Suaugusiųjų išmatų mikrobiotos transplantacijos paslaugos teikimo ir apmokėjimo Privalomojo sveikatos draudimo fondo biudžeto lėšomis tvarkos aprašas (toliau – Aprašas) nustato išmatų mikrobiotos transplantacijos paslaugos (toliau – IMT paslauga) teikimo organizavimo reikalavimus, reikalavimus šią paslaugą teikiančioms asmens sveikatos priežiūros įstaigoms (toliau – ASPĮ), sveikatos priežiūros specialistams, ASPĮ patalpoms ir medicinos priemonėms bei šios paslaugos apmokėjimo Privalomojo sveikatos draudimo fondo biudžeto lėšomis tvarką.

2. Apraše vartojamos sąvokos ir jų apibrėžtys:

2.1. Clostridium difficile infekcija (toliau – CDI) – žarnyno infekcinė liga, kurią sukelia į žmogaus žarnyną patekusios ir ten besidaugindamos storosios žarnos gleivinę pažeidžiančios Clostridium difficile bakterijos.

2.2. Gydytojo konsultacija dėl gydymo transplantuojant išmatų mikrobiotą skyrimo (toliau – konsultacija dėl gydymo transplantuojant išmatų mikrobiotą) – planinė ambulatorinė tretinio lygio gastroenterologijos asmens sveikatos priežiūros paslauga, kurią teikiant pacientas ištiriamas dėl gydymo transplantuojant išmatų mikrobiotą skyrimo.

2.3. Gydytojo konsultacija dėl potencialaus išmatų mikrobiotos donoro ištyrimo – (toliau – konsultacija dėl potencialaus donoro ištyrimo) – planinė ambulatorinė tretinio lygio gastroenterologijos asmens sveikatos priežiūros paslauga, kurią teikiant potencialus donoras ištiriamas dėl tinkamumo mikrobiotos transplantacijai.

2.4. Išmatų mikrobiotos transplantacija (toliau – IMT) – donoro išmatų infuzija į recipiento virškinamąjį traktą Clostridium difficile infekcijai gydyti.

2.5. Išmatų mikrobiotos transplantacijos paslauga – planinė stacionarinė tretinio lygio gastroenterologijos asmens sveikatos priežiūros paslauga, teikiama gydytojų gastroenterologų konsiliumo sprendimu pacientams, kuriems diagnozuota Clostridium difficile infekcija, pagal Tarptautinės statistinės ligų ir sveikatos sutrikimų klasifikacijos dešimtąjį pataisytą ir papildytą leidimą „Sisteminis ligų sąrašas“ (Australijos modifikacija, TLK-10-AM), patvirtintą Lietuvos Respublikos sveikatos apsaugos ministro 2011 m. vasario 23 d. įsakymu Nr. V‑164 „Dėl Tarptautinės statistinės ligų ir sveikatos sutrikimų klasifikacijos dešimtojo pataisyto ir papildyto leidimo „Sisteminis ligų sąrašas“ (Australijos modifikacija, TLK-10-AM) įdiegimo“ (toliau – TLK-10-AM), žymima kodu A04.7.

2.6. Kitos Apraše vartojamos sąvokos suprantamos taip, kaip jos yra apibrėžtos kituose asmens sveikatos priežiūros paslaugų teikimą reglamentuojančiuose teisės aktuose.

II SKYRIUS

REIKALAVIMAI Asmens asveikatos priežiūros Įstaigai

3. Aprašo 2.2–2.5 papunkčiuose nurodytas asmens sveikatos priežiūros paslaugas teikia asmens sveikatos priežiūros įstaiga (toliau – IMT paslaugą teikianti ASPĮ), kuri atitinka šiuos reikalavimus:

3.1. turi licenciją teikti ambulatorines ir stacionarines tretinio lygio gastroenterologijos asmens sveikatos priežiūros paslaugas;

3.2. turi licenciją teikti intensyviosios terapijos arba tretinio lygio suaugusiųjų reanimacijos ir intensyviosios terapijos asmens sveikatos priežiūros paslaugas (reanimacija ir intensyvioji terapija III (suaugusiųjų).

4. Prireikus pacientui užtikrinama atitinkamos profesinės kvalifikacijos sveikatos priežiūros specialisto (-ų) konsultacija, atsižvelgiant į gydomą ligą ar sveikatos sutrikimą.

III SKYRIUS

REIKALAVIMAI ASMENS SVEIKATOS PRIEŽIŪROS ĮSTAIGOS PATALPOMS IR MEDICINOS PRIEMONĖMS

5. IMT paslaugą teikiančioje ASPĮ turi būti:

5.1. patalpos, kuriose teikiama IMT paslauga:

5.1.1. laukimo zona;

5.1.2. priėmimo kabinetas;

5.1.3. pacientų apžiūros kabinetas;

5.1.4. procedūrų kabinetas, kuriame teikiama IMT paslauga;

5.1.5. palata (-os), kurioje (-se) teikiamos stacionarinės gastroenterologijos paslaugos.

6. IMT paslaugą teikianti ASPĮ privalo turėti šias medicinos priemones:

6.1. videokolonoskopą;

6.2. endoskopinį stalą;

6.3. buitinį trintuvą;

6.4. koštuvą.

7. Vienoje iš Aprašo 5.1 papunktyje nurodytų patalpų turi būti Asmens sveikatos priežiūros įstaigos pirmosios medicinos pagalbos rinkinys, atitinkantis Asmens sveikatos priežiūros įstaigos pirmosios medicinos pagalbos rinkinio apraše, patvirtintame Lietuvos Respublikos sveikatos apsaugos ministro 2003 m. liepos 11 d. įsakymu Nr. V-450 „Dėl Asmens sveikatos priežiūros įstaigos pirmosios medicinos pagalbos rinkinio aprašo, Pirmosios pagalbos rinkinio aprašo ir Asmens sveikatos priežiūros ir farmacijos specialistų kompetencijos teikiant pirmąją medicinos pagalbą aprašo patvirtinimo“, nustatytus reikalavimus.

iV SKYRIUS

REIKALAVIMAI SVEIKATOS PRIEŽIŪROS SPECIALISTAMS

8. Aprašo 2.2–2.5 papunkčiuose nurodytas asmens sveikatos priežiūros paslaugas teikia gydytojai gastroenterologai kartu su gydytojais endoskopuotojais, gydytojais anesteziologais reanimatologais, bendrosios praktikos slaugytojais, laboratorinės medicinos gydytojais.

v SKYRIUS

imt paslaugOS ORGANIZAVIMO IR TEIKIMO TVARKA

PIRMASIS SKIRSNIS

SPRENDIMO DĖL IMT PASLAUGOS SKYRIMO PRIĖMIMAS

9. IMT paslaugos indikacijos:

9.1. lengva ir (ar) sunki pasikartojanti CDI;

9.2. atspari CDI;

9.3. transplantato prieš šeimininką liga.

10. IMT paslaugos kontraindikacijų nėra.

11. Šeimos gydytojas arba gydytojas gastroenterologas, esant Aprašo 9 punkte nurodytai indikacijai, siunčia pacientą į IMT paslaugą teikiančią ASPĮ konsultacijos dėl gydymo transplantuojant išmatų mikrobiotą.

12. Konsultacijos dėl gydymo transplantuojant išmatų mikrobiotą metu:

12.1. įvertinami paciento klinikiniai duomenys;

12.2. atliekami laboratoriniai tyrimai:

12.2.1. koprograma;

12.2.2. Clostridium difficille toksino nustatymas PGR metodu;

12.2.3. išmatų pasėlis enteropatogeninei florai nustatyti;

12.3. atliekami instrumentiniai tyrimai:

12.3.1. pilvo ultragarsinis tyrimas;

12.3.2. kolonoskopija su biopsija (pagal poreikį).

13. Gydytojas gastroenterologas, atsižvelgdamas į klinikines indikacijas, pacientui skiria ir kitus reikalingus laboratorinius bei instrumentinius tyrimus, siunčia kitų gydytojų specialistų konsultacijų.

14. Sprendimą dėl gydymo transplantuojant išmatų mikrobiotą skyrimo priima ASPĮ vadovo nustatyta tvarka sudarytas konsiliumas (toliau – konsiliumas). Į konsiliumo sudėtį turi įeiti du gydytojai gastroenterologai ir padalinio, kuriame bus atliekama IMT procedūra, vadovas. Konsiliumas organizuojamas stacionare arba ambulatoriškai, atsižvelgiant į tai, kur pacientas tiriamas ir gydomas.

15. Konsultaciją dėl gydymo transplantuojant išmatų mikrobiotą teikiantis gydytojas konsiliumui turi pateikti atliktų laboratorinių, instrumentinių ir kitų tyrimų rezultatus, nustatytą diagnozę (-es) ir išvadą apie IMT paslaugos teikimo galimybes.

16. Konsiliumas priima sprendimą pacientui skirti gydymą – transplantuojant išmatų mikrobiotą ar jo neskirti ir jį įrašo į formą Nr. 003/a „Gydymo stacionare ligos istorija“ (toliau – forma Nr. 003/a), nurodytą Privalomų sveikatos statistikos apskaitos ir kitų tipinių formų, pildomų sveikatos priežiūros įstaigose, sąraše ir saugojimo terminuose, patvirtintuose Lietuvos Respublikos sveikatos apsaugos ministro 1999 m. lapkričio 29 d. įsakymu Nr. 515 „Dėl sveikatos priežiūros įstaigų veiklos apskaitos ir atskaitomybės tvarkos“, taip pat į Elektroninės sveikatos paslaugų ir bendradarbiavimo infrastruktūros informacinės sistemos (toliau – ESPBI IS) formą E003 „Stacionaro epikrizė“ (toliau – forma E003), nurodytą Elektroninės sveikatos paslaugų ir bendradarbiavimo infrastruktūros informacinės sistemos naudojimo tvarkos aprašo, patvirtinto Lietuvos Respublikos sveikatos apsaugos ministro 2015 m. gegužės 26 d. įsakymu Nr. V-657 „Dėl Elektroninės sveikatos paslaugų ir bendradarbiavimo infrastruktūros informacinės sistemos naudojimo tvarkos aprašo patvirtinimo“, priede. Jeigu konsiliumas organizuotas ambulatoriškai, jo sprendimas įrašomas į ESPBI IS formą E025 „Ambulatorinio apsilankymo aprašymas“ (toliau – forma E025), informacija apie konsiliumą įrašoma į formą Nr. 025/a-LK „Asmens ambulatorinio gydymo statistinė kortelė“ (toliau – forma Nr. 025/a-LK), patvirtintą Lietuvos Respublikos sveikatos apsaugos ministro 1998 m. lapkričio 26 d. įsakymu Nr. 687 „Dėl Medicininės apskaitos dokumentų formų tvirtinimo“ (toliau – įsakymas Nr. 687).

ANTRASIS SKIRSNIS

reikalavimai donorui

17. Potencialūs donorai ieškomi apklausiant recipiento artimuosius.

18. Potencialus donoras kreipiasi į pirminės asmens sveikatos priežiūros įstaigos, kurią pasirinko teisės aktų nustatyta tvarka, šeimos gydytoją.

19. Šeimos gydytojas potencialiam donorui paskiria šiuos laboratorinius tyrimus:

19.1. bendrą kraujo tyrimą;

19.2. eritrocitų nusėdimo greičio (ENG) nustatymą;

19.3. leukogramą;

19.4. elektrolitų (K, Na, Cl) nustatymą;

19.5. C-reakyvaus baltymo (CRB) nustatymą kiekybiniu būdu;

19.6. kreatinino koncentracijos nustatymą;

19.7. kepenų fermentų – aspartataminotransferazės (ASAT), alaninaminotransferazės (ALAT), gamaglutamiltransferazės (GGT) ir šarminės fosfatazės – aktyvumo nustatymą;

19.8. bilirubino ir jo frakcijų – bendrojo bilirubino, tiesioginio (konjuguoto) bilirubino ir netiesioginio (nekonjuguoto) bilirubino – nustatymą.

20. Šeimos gydytojas, paskyręs ir įvertinęs Aprašo 19.1–19.8 papunkčiuose išvardytus tyrimus, potencialų donorą siunčia į IMT paslaugą teikiančią ASPĮ tretinio lygio gydytojo gastroenterologo konsultacijos dėl tinkamumo būti išmatų mikrobiotos donoru.

21. Potencialiam donorui gydytojas gastroenterologas:

21.1. pateikia užpildyti Potencialaus donoro anketą (Aprašo priedas);

21.2. atlieka šiuos kraujo tyrimus:

21.2.1. hepatito A viruso (HAV) IgM nustatymą imunofermentiniu metodu (HAV IgM);

21.2.2. hepatito B viruso (HBV) HBsAg antigeno nustatymą imunofermentiniu metodu (HBsAg);

21.2.3. hepatito C viruso (HCV) antikūnų nustatymą imunofermetiniu būdu (Anti-HCV);

21.2.4. hepatito E RNR viruso nustatymą polimerazinės grandininės reakcijos (toliau – PGR) metodu (HEV RNR PGR);

21.2.5. citomegalo viruso DNR kiekybinį nustatymą (CMV DNR PGR);

21.2.6. Epštein Baro viruso (EBV) DNR kiekybinį nustatymą (EBV DNR PGR);

21.2.7. TPHA-kokybinės hemagliutinacijos reakcijos su Treponema pallidum antigenu tyrimą (TPHA);

21.2.8. antikūnių prieš žmogaus imunodeficito virusą 1/2 ir p24 antigeno nustatymą imunofermetiniu būdu (ŽIV-1/2 Ag/Ak Combo);

21.2.9. kokybinį Toxoplasma gondii DNR nustatymą (Toxoplasma PGR);

21.3. atlieka šiuos išmatų tyrimus:

21.3.1. žarnyno 13-os bakterinių sukėlėjų nukleorūgščių nustatymą PGR metodu (jei per paskutinius 6 mėnesius lankėsi tropinėse šalyse);

21.3.2. Helicobacter pylori antigeno nustatymą;

21.3.3. epidemiologinį išmatų pasėlį: plataus spektro beta-laktamazę produkuojančios bakterijos (ESBLs), vaistams multirezistentiškos gramneigiamos bakterijos (MRGN), karbapenemus gaminančios Enterobacterales, vankomicinui rezistentiškas Enterococcus sp. (VRE), meticilinui rezistentiškas Staphylococcus aureus (MRSA);

21.3.4. diarėjos virusinių sukėlėjų nustatymą PGR metodu:

21.3.4.1. Norovirus; Rotavirus;

21.3.4.2. imunosupresuotiems pacientams: Adenovirus; Sapovirus; Astrovirus, Enterovirus;

21.3.5. pirmuonių nustatymą PGR metodu: Cryptosporidium spp, .Giardia lamblia, Entamoeba histolytica, Dientamoeba fragilis, Cyclospora, Blastocystis hominis;

21.3.6. žarnyno helmintų nustatymą PGR metodu: Ancylostoma spp., Ascaris spp., Enterobius vermicularis, Enterocytozoon spp., Hymenolepis spp., Necator americanus, Strongyloides stercoralis, Taenia spp., Trichuris trichiura;

21.3.7. žarnyno helmintų nustatymą mikroskopiniu būdu (atliekant iš 3 skirtingų ėminių).

22. Gydytojas gastroenterologas, atsižvelgdamas į klinikines indikacijas, potencialiam donorui, užpildžiusiam Potencialaus donoro anketą (Aprašo priedas), skiria ir kitus reikalingus laboratorinius ir instrumentinius tyrimus, esant poreikiui, siunčia konsultuotis pas kitus gydytojus specialistus.

23. Sprendimą dėl potencialaus donoro tinkamumo priima konsiliumas, kuris organizuojamas ambulatoriškai.

24. Konsultaciją dėl potencialaus donoro ištyrimo suteikęs gydytojas gastroeneterologas konsiliumui turi pateikti atliktų laboratorinių, instrumentinių ir kitų atliktų tyrimų rezultatus ir išvadą dėl potencialaus donoro tinkamumo.

25. Konsiliumas priima sprendimą dėl potencialaus donoro tinkamumo (tinkamas / netinkamas) ir savo sprendimą įrašo į ESPBI IS formą E025, informaciją apie konsiliumą įrašo į formą Nr. 025/a-LK. Konsiliumo sprendimas galioja 3 mėnesius nuo pasirašymo datos.

26. Donacijos dieną donoras dar kartą turi būti apklausiamas dėl paskutiniu metu naujai atsiradusių virškinimo trakto simptomų, galimų infekcijos židinių, kelionių į užsienį, kontaktų su žmogaus krauju (tatuiruotės, žaizdos ir kt.), antibiotikų ar kitų vaistų, veikiančių mikrobiotą, vartojimo, viduriavimo atvejų artimoje aplinkoje per pastarąsias 4 savaites.

TREČIASIS SKIRSNIS

RECIPIENTO PARUOŠIMAS IMT PROCEDŪRAI

27. Recipientas, sergantis pasikartojančia CDI, gydomas stacionare vankomicinu ar fidaksomicinu ne mažiau kaip 3 dienas iki IMT. Antibiotikų vartojimas turi būti nutrauktas 12–48 val. prieš planuojamą išmatų infuziją.

28. Recipientui 1 dieną prieš IMT skiriama specifinių žarnynui išvalyti skirtų, vidurius laisvinančių vaistų ir paskiriama gerti daug vandens.

KETVIRTASIS SKIRSNIS

IŠMATŲ PARUOŠIMAS TRANSPLANTACIJAI

29. Išmatų paėmimas turi būti atliekamas IMT paslaugą teikiančioje ASPĮ, vadovaujantis šiais reikalavimais:

29.1. išmatos turi būti šviežios, paimtos per 6 val. nuo donoro defekacijos;

29.2. iki panaudojimo išmatų mėginys gali būti laikomas 20–300 C aplinkos temperatūroje;

29.3. IMT naudojama mažiausiai 30 g išmatų;

29.4. išmatos 3–5 kartus praskiedžiamos fiziologiniu tirpalu (sol. NaCl 0,9 %) ir homogenizuojamos naudojant trintuvą ar maišant mechaniškai, perfiltruojamos ir supilamos į sterilią talpyklą.

PENKTASIS SKIRSNIS

IMT PROCEDŪROS ATLIKIMAS

30. IMT procedūra atliekama kolonoskopijos metu, taikant sedaciją.

31. Donoro išmatos kolonoskopijos metu per endoskopo kanalą recipientui infuzuojamos į dešiniąją storosios žarnos dalį arba sulašinamos per enterinės mitybos zondą, arba skiriamos geriamosios kapsulės.

32. Sunkaus kolito atvejais išmatų suspensija gali būti infuzuota į kairiąją storosios žarnos dalį.

33. Kliniškai sunkiems pacientams, kuriems kolonoskopija, enterinės mitybos zondo įvedimas yra kontraindikuotini, išmatų infuziją galima atlikti klizmavimo būdu.

34. IMT procedūros efektyvumą vertina ASPĮ, kurioje atlikta IMT procedūra, gydytojas gastroenterologas po 7 dienų, jei reikia vertinti pakartotinai – po 4 savaičių nuo IMT procedūros atlikimo.

35. IMT procedūrą galima kartoti:

35.1. gydymo nesėkmės atveju;

35.2. pakartotinai išsivysčius CDI.

36. Sprendimą, kad reikia kartoti procedūrą, priima ASPĮ, kurioje atlikta IMT procedūra, konsiliumas. Procedūra gali būti kartojama po 4 savaičių, priklausomai nuo paciento klinikinės būklės, atliekant Aprašo 27–33 punktuose nurodytus veiksmus.

vi SKYRIUS

IMT PASLAUGOS APMOKĖJIMO PRIVALOMOJO SVEIKATOS DRAUDIMO FONDO BIUDŽETO LĖŠOMIS TVARKA

37. Teritorinė ligonių kasa (toliau – TLK) už IMT paslaugas, atitinkančias Apraše nustatytus reikalavimus, moka ASPĮ, teikiančiai ambulatorines ir stacionarines tretinio lygio gastroenterologijos asmens sveikatos priežiūros paslaugas ir turinčiai šių paslaugų teikimo licenciją bei sudariusiai sutartį su TLK dėl jų teikimo ir apmokėjimo. IMT paslaugos apmokamos ne iš Lietuvos Respublikos sveikatos apsaugos ministro tvirtinamos atitinkamų metų Transplantacijos programos lėšų, bet jo įsakymais patvirtintomis ambulatorinių ir stacionarinių paslaugų apmokėjimo tvarkomis:

37.1. potencialaus donoro ištyrimas, kurį atlieka šeimos gydytojas, apmokamas iš Privalomojo sveikatos draudimo fondo (toliau – PSDF) biudžeto lėšų, skiriamų pirminės asmens sveikatos priežiūros paslaugas teikiančiai įstaigai už prisirašiusį gyventoją, pagal Asmens sveikatos priežiūros paslaugų (išskyrus aktyviojo gydymo), apmokamų Privalomojo sveikatos draudimo fondo biudžeto lėšomis, ir jų bazinių kainų sąraše, patvirtintame Lietuvos Respublikos sveikatos apsaugos ministro 2022 m. lapkričio 3 d. įsakymu Nr. V-1630 „Dėl Asmens sveikatos priežiūros paslaugų ir jų bazinių kainų sąrašo bei su šiomis paslaugoms susijusių priedų, mokamų Privalomojo sveikatos draudimo fondo biudžeto lėšomis, sąrašų patvirtinimo“ (toliau – įsakymas Nr. V-1630), nustatytas bazines kainas;

37.2. gydytojo gastroenterologo suteiktos konsultacijos dėl gydymo transplantuojant išmatų mikrobiotą skyrimo ir potencialaus donoro ištyrimo apmokamos įsakyme Nr. V-1630 nustatyta bazine kaina;

37.3. stacionarinės gastroenterologijos paslaugos, kai teikiama IMT paslauga, atitinkanti Apraše numatytus reikalavimus, klasifikuojamos pagal giminingų diagnozių grupių metodą ir apmokamos PSDF biudžeto lėšomis aktyviojo gydymo atvejo bazinę kainą, nustatytą įsakymu Nr. V-1630, dauginant iš gydymo atvejo kainos koeficiento, nustatyto Normatyvinės gydymo trukmės ir giminingų diagnozių grupėms priskiriamų kainų koeficientų sąraše, patvirtintame Lietuvos Respublikos sveikatos apsaugos ministro 2011 m. gruodžio 23 d. įsakymu Nr. V-1118 „Dėl Giminingų diagnozių grupių sąrašo, Normatyvinės gydymo trukmės, giminingų diagnozių grupėms priskiriamų kainų koeficientų ir dienos chirurgijos paslaugų III–V apmokėjimo grupėms taikomų kompensacinių priedų sąrašo bei Medicinos pagalbos priemonių, vaistų, procedūrų ir kraujo komponentų kainų, turinčių įtakos faktinei aktyviojo gydymo atvejo kainai, sąrašo patvirtinimo“.

VII SKYRIUS

BAIGIAMOSIOS NUOSTATOS

38. Aprašo 2.2–2.5 papunkčiuose nurodytų paslaugų organizavimas ir teikimas IMT paslaugą teikiančioje ASPĮ organizuojamas jos vadovo nustatyta tvarka.

39. Visi paciento asmens duomenys ir medicinos dokumentai, susiję su Apraše nurodytų asmens sveikatos priežiūros paslaugų teikimu, tvarkomi ESPBI IS ir Išankstinės pacientų registracijos informacinėje sistemoje.

40. Pacientą siųsdamas atlikti tyrimo (-ų) ar gydytojo specialisto konsultacijos, gydytojas pateikia į ESPBI IS elektroniniu būdu pasirašytą formą E027 „Siuntimas konsultacijai, tyrimams, gydymui“. Atlikto tyrimo atsakymas pateikiamas ESPBI IS formoje E027-a „Atsakymas į siuntimą konsultacijai, tyrimams, gydymui“.

41. Informacija apie ambulatoriškai pacientui suteiktas asmens sveikatos priežiūros paslaugas įrašoma į formą Nr. 025/a-LK, paslaugos turinys, išvados, rekomendacijos įrašomos į ESPBI IS formą E025.

42. Informacija apie stacionare pacientui suteiktas asmens sveikatos priežiūros paslaugas įrašoma į formą Nr. 066/a-LK „Stacionare gydomo asmens statistinė kortelė“, patvirtintą įsakymu Nr. 687, pildoma forma Nr. 003/a ir jos informacija įrašoma į ESPBI IS formą E003.

_____________

Suaugusiųjų išmatų mikrobiotos

transplantacijos paslaugos tekimo ir

apmokėjimo Privalomojo sveikatos

draudimo fondo biudžeto lėšomis tvarkos

aprašo

priedas

POTENCIALAUS DONORO ANKETA

I. INFEKCINĖS LIGOS	TAIP	NE
1. Diagnozuota ŽIV, HBV, HCV, sifilis, maliarija, TBC ar buvęs kontaktas su šiomis ligomis sergančiais asmenimis
2. Sisteminė infekcija, kuri nėra sukontroliuota donacijos metu
3. Narkotikų vartojimas
4. Rizikinga seksualinė elgsena (anamnezėje lytiškai plintančios ligos)
5. Buvęs audinių / organų transplantacijos recipientas:
- mažiau nei prieš 12 mėn. buvusi kraujo produktų transfuzija
- mažiau nei prieš 6 mėn. buvęs įsidūrimas adata
- mažiau nei prieš 6 mėn. padaryta tatuiruotė, auskarų įvėrimas, akupunktūra
6. Neseniai buvęs medicininis gydymas prastomis higieninėmis Sąlygomis
7. Prionų sukeliamų ligų rizikos faktoriai
8. 8. Neseniai buvusi parazitozė, rotavirusinė infekcija, Giardia lamblia infekcija ar kitos mikrobinės infekcijos, sukeliančios virškinimo trakto ligas:
- mažiau nei prieš 6 mėn. buvusi kelionė į tropines šalis ar šalis, kur yra didelė keliautojų diarėjos rizika
- mažiau nei prieš 6 mėn. buvusi vakcinacija gyva susilpninta virusine vakcina
9. Medicinos darbuotojas
10. Asmuo, dirbantis su gyvūnais
II. VIRŠKINIMO TRAKTO, METABOLINĖS IR NEUROLOGINĖS LIGOS
1. Uždegiminės žarnų ligos, dirgliosios žarnos sindromas, funkcinis lėtinis vidurių užkietėjimas, celiakija, kitos lėtinės VT ligos
2. Lėtinės sisteminės autoimuninės ligos, apimančios VT
3. VT vėžys ar polipozė anamnezėje ar didelė rizika jais susirgti
4. Neseniai buvęs viduriavimas, hematochezija
5. Neurologinės / neurodegeneracinės ligos
6. Psichiatrinės ligos
7. Antsvoris ir nutukimas (KMI > 25)
III. VAISTAI, KURIE GALI VEIKTI ŽARNŲ MIKROBIOTĄ
1. Mažiau nei prieš 3 mėn. buvęs antibiotikų, imunosupresantų vartojimas, chemoterapija
2. Lėtinis protronų pompų inhibitorių vartojimas *VT – virškinamasis traktas, ŽIV – žmogaus imunodeficito virusas, HBV – hepatito B virusas, HCV – hepatito C virusas, TBC – tuberkuliozė.

__________________